《鸳鸯湖上曲》
元代·黄玠

妾本鸳鸯湖上女，能弹琵琶作莺语。与郎相见得郎欢，床头黄金用如土。

黄金用尽遂不归，妾身憔悴将何依。可怜徘徊花上月，为郎沽酒典春衣。

春衣典却妾无怨，后夜花开无可典。寄谢悠悠世上儿，人生虽乐有贫时。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。